དེ་རྗེས་སྔ་དྲོ་ཆུ་ཚོད་༡༠།༣༠ཙམ་ལ་བརྗོད་གཞི་དང་པོ་གཙོ་སྐྱོང་བ་ཝ་ཎ་དབུས་བོད་ཀྱི་ཆེས་མཐོའི་གཙུག་ལག་སློབ་ཁང་གི་ཉེ་བའི་རིགས་བདག་དགེ་བཤེས་ངག་དབང་བསམ་གཏན་ལགས་ཀྱིས་བོད་མིའི་རིག་གཞུང་མི་ཉམས་རྒྱུན་འཛིན་བྱེད་ཐབས་ཀྱི་སྐོར་ངོ་སྤྲོད་གནང་སྐབས་དེང་དུས་ཤེས་ཡོན་ལམ་ལུགས་ནང་བཟང་སྤྱོད་ཀྱི་མ་འདེང་པའི་དཀའ་ངལ་དང་།སྤྱི་སེམས་དང་འགན་ཁུར།གཞན་ཕན་གྱི་བསམ་བློ་ཡོད་ཚེ་རྙོག་གྲ་གཞན་རྣམས་རང་ཤུགས་ཀྱིས་མེད་པ་ཆགས་རྒྱུ་དང་།སྤྱི་སེམས་ཞེས་པའི་ཐ་སྙད་དེའང་བོད་མིའི་ཐུན་མིན་རིག་གཞུང་ལས་གྲུབ་པའི་ཐ་སྙད་ཞིག་ཡིན་སྟབས་སྐད་ཡིག་གཞན་ནང་ཐ་སྙད་དེ་མཚུངས་ཤིག་རྙེད་དཀའ་ཚུལ་སོགས་གསུངས།དེ་བཞིན་སྤྱི་ཚོགས་ཁྲོད་དགོན་སྡེ་གྲྭ་ཚང་ཙམ་མིན་པར་མང་ཚོགས་དང་།སློབ་གྲྭ་སོགས་ནང་སེམས་ཁམས་རིག་པ་དང་།བློ་སྦྱོང་།སྒོམ་སྒྲུབ་ཉམས་ལེན་དེ་དག་སློབ་འཁྲིད་གནང་འགོ་འཛུགས་རྒྱུ་ཧ་ཅང་གལ་ཆེ་ཡིན་སྐོར་སོགས་གསུངས།